Ľ. Vážny, poslanec: (2003-04-24):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 79 ods. 1 zákona Národnej rady o rokovacom poriadku podáva Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 264/1999 Z. z.  o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., v druhom čítaní. Národná rada Slovenskej republiky uznesením č. 171 z 25. 2. 2003 pridelila vládny návrh zákona na prerokovanie vo výboroch do 9. apríla a v gestorskom výbore do 11. apríla Ústavnoprávnemu výboru Národnej rady a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor určila Výbor Národnej rady pre hospodárstvo, privatizáciu a podnikanie na prerokovanie a schválenie spoločnej správy výborov v určenom termíne. Iné výbory Národnej rady návrh zákona neprerokovali. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., odporúčali Národnej rade Slovenskej republiky schváliť výbory, ktorým bol pridelený, nasledovne. Ústavnoprávny výbor prerokoval návrh 15. apríla 2003 a uznesením č. 113 odporučil Národnej rade návrh zákona vrátiť navrhovateľovi na dopracovanie s tým, aby sa vyrovnal s výhradami uvedenými v časti A. a B. stanoviska odboru legislatívy a aproximácie práva Kancelárie Národnej rady. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 8. apríla 2003 a uznesením č. 65 odporučil Národnej rade Slovenskej republiky návrh zákona schváliť so zmenami a doplnkami uvedenými v prílohe uznesenia. Ďalej sú tie pripomienky, ktoré teraz nejdem prechádzať. Gestorský výbor na základe rokovania Výboru Národnej rady pre hospodárstvo, privatizáciu a podnikanie v súlade s § 79 ods. 4 písm. f) rokovacieho poriadku sa stotožňuje s odporúčaním Ústavnoprávneho výboru Národnej rady Slovenskej republiky a odporúča Národnej rade Slovenskej republiky návrh zákona, ktorým sa mení a dopĺňa zákon č. 264/1999 Z. z., vrátiť navrhovateľovi na dopracovanie s tým, aby sa vyrovnal s výhradami uvedenými v časti A. a B. stanoviska odboru legislatívy a aproximácie práva Kancelárie Národnej rady Slovenskej republiky so zmenami a doplnkami, ako sú uvedené v spoločnej správe. Gestorský výbor súčasne poveril spoločného spravodajcu výborov predložiť Národnej rade spoločnú správu výborov o výsledku prerokovania návrhu zákona a poveril ho právomocami podľa § 79 ods. 5 rokovacieho poriadku. Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 264/1999 Z. z., v druhom čítaní bola schválená uznesením č. 78 zo 16. apríla 2003. Dovoľte mi, vážené panie poslankyne a vážení páni poslanci, ako spoločnému spravodajcovi vyjadriť názor, že nesúhlasím so stanoviskom gestorského výboru, t. j. s odporúčaním gestorského výboru návrh zákona vrátiť navrhovateľovi na dopracovanie z nasledovných dôvodov. Po prvé, pripomienky odboru legislatívy a aproximácie práva Kancelárie Národnej rady Slovenskej republiky uvedené v časti  C. boli zapracované v plnom rozsahu, sú to technicko-legislatívne pripomienky, a pripomienky v časti A. a B. sú všeobecného charakteru, z veľkej časti charakteru dodatočného vysvetľovania pojmov, a tie z nich, ktoré sú akceptovateľné, sa dajú odstrániť v priebehu druhého čítania. Po druhé, neprijatím návrhu novely zákona č. 264/1999 Z. z., čo tu už bolo deklarované  pánom ministrom, by Slovenská republika vyslala nevhodný signál, pretože Národná rada  Slovenskej republiky schválila 9. 4. 2003 ako tlač 175 Protokol PECA a následne Rada ministrov Európskej únie, aby mohol čo najskôr  nadobudnúť účinnosť, ho schválila 14. 4. 2003. Dovoľte mi požiadať vás z uvedených dôvodov, aby ste svojím hlasovaním prejavili nesúhlas s navrhnutým vrátením tohto návrhu zákona navrhovateľovi na dopracovanie. Ďakujem za pozornosť.